Turkiya futbol federatsiyasi prezidenti Mehmet Byukakshi futbol bo‘yicha Chempionlar ligasi finalini Istanbulda o‘tkazish mamlakatga 200 million dollarga yaqin daromad keltirganini aytdi. Foto: DHA «Dunyoning turli burchaklaridan mehmonlar finalga keldi va mamlakatimiz iqtisodiyotiga 200 million dollar miqdorida hissa qo‘shdi», dedi Byukakshi T24 nashriga. 10 iyun kuni Istanbulda bo‘lib o‘tgan Chempionlar ligasi finalida Angliyaning «Manchester Siti» klubi Italiyaning «Inter» jamoasini 1:0 hisobida mag‘lub etgandi. 68-daqiqada «Manchester Siti» yarim himoyachisi Rodrigo Ernandes Bernardu Silvaning harakatlaridan so‘ng hisobni ochdi. Xosep Gvardiola shogirdlari o‘tgan mavsumda uchta sovrinni qo‘lga kiritishdi: Premer-liga, Angliya kubogi va Chempionlar ligasi. Avvalroq, norvegiyalik hujumchi Erling Haaland «Manchester Siti» jamoasining o‘tgan mavsumdagi eng yaxshi futbolchisi deb tan olingandi. O‘tgan mavsumda Haaland 52 ta o‘yinda qatnashib, 52 ta gol urishga muvaffaq bo‘ldi.